Document ID: 32007R0593

РЕГЛАМЕНТ (ЕО) № 593/2007 НА КОМИСИЯТА
от 31 май 2007 година
относно таксите и възнагражденията, събирани от Европейската агенция за авиационна безопасност
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1592/2002 на Европейския парламент и Съвета от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност (1) и по-специално член 53, параграф 1 от него,
след консултации с управителния съвет на Европейската агенция за авиационна безопасност,
като има предвид, че:
(1)
Регламент (ЕО) № 488/2005 на Комисията (2) установи таксите и възнагражденията, събирани от Европейската агенция за авиационна безопасност (наричана по-долу „Агенцията“).
(2)
Приходите на Агенцията се образуват от вноските от Общността и от всяка европейска трета страна, която е сключила споразуменията, посочени в член 55 от Регламент (ЕО) № 1592/2002, от таксите, заплащани от заявителите за получаване на сертификати и одобрения, издавани, поддържани или изменяни от Агенцията, от възнагражденията за публикации, обработка на жалби, обучение и всички други услуги, предоставяни от Агенцията.
(3)
Приходите и разходите на Агенцията следва да бъдат балансирани.
(4)
Таксите и възнагражденията, посочени в настоящия регламент, се изискват в еуро и се събират единствено от Агенцията. Те се определят по прозрачен, справедлив и еднакъв начин.
(5)
Таксите, събирани от Агенцията, не следва да застрашават конкурентоспособността на съответните европейски дружества. В допълнение, те се съставят на база, която отчита възможността на малките предприятия да извършват своите плащания.
(6)
Главна грижа на Агенцията е безопасността на гражданското въздухоплаване, но тя отделя внимание в не по-малка степен на икономическата ефективност при изпълнението на задачите, с които е била натоварена.
(7)
Географското местоположение на дружествата на териториите на държавите-членки не следва да представлява основание за дискриминация. Следователно, пътните разходи, които се отнасят до сертификационните задачи от името на тези предприятия, се акумулират и разпределят поравно между заявителите.
(8)
Заявителят следва да бъде информиран, доколкото е възможно, за предвидимия размер на сумата, която ще бъде заплатена за осигуряваната услуга, и за начина, по който, преди започването на предоставянето на услугата, следва да се извърши заплащането. Критериите за определяне на дължимия размер на сумата следва да са ясни, еднакви и да са обществено достъпни. Когато не е възможно този размер да се определи предварително, заявителят следва да бъде съответно уведомен, преди да започне предоставянето на услугата. В такъв случай следва да се договорят ясни правила за определяне на размера, който ще бъде заплатен по време на предоставянето на услугата, преди предоставянето ѝ.
(9)
Дружеството следва да разполага с добра финансова прозрачност и да е способно да предвижда разходите за таксите, които ще следва да заплаща. В същото време е необходимо да се осигури баланс между общите разноски, направени от Агенцията при изпълнение на сертификационните задачи, и общите приходи от таксите, които събира. Следователно, следва да може годишно да се ревизират размерите на таксите въз основа на финансовите резултати и прогнози на Агенцията.
(10)
Заинтересованите страни следва да бъдат консултирани преди всяка промяна в таксите. Освен това, Агенцията следва редовно да предоставя на заинтересованите страни информация относно начините и основата, на която са изчислени таксите. Тази информация следва редовно да предоставя на заинтересованите страни разбиране за разходите на Агенцията и за нейната производителност.
(11)
Тарифите, установени в настоящия регламент следва да се основават на прогнозите на Агенцията относно нейното натоварване и свързаните с това разходи.
(12)
Настоящият регламент следва да се преразгледа до пет години от неговото влизане в сила.
(13)
Регламент (ЕО) № 488/2005 следва да се отмени.
(14)
Предвидените в настоящия регламент мерки са в съответствие със становището на Комитета, учреден по силата на член 54, параграф 1 от Регламент (ЕО) № 1592/2002,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Настоящият регламент се прилага по отношение на таксите и възнагражденията, събирани от Европейската агенция за авиационна безопасност, наричана по-долу „Агенцията“, като компенсация за услугите, които тя предоставя, включително и за доставянето на стоки.
В частност той определя случаите, в които са дължими таксите и възнагражденията, посочени в член 48, параграф 1 от Регламент (ЕО) № 1592/2002, размерът на тези такси и възнаграждения и начинът, по който се осъществява събирането им.
Член 2
За целите на настоящия регламент се използват следните определения:
а)
„такси“ означава сумите, събирани от Агенцията и заплащани от заявителите, за да придобият и да бъдат поддържани или изменяни сертификатите, посочени в член 15 от Регламент (ЕО) № 1592/2002, които Агенцията издава, поддържа или изменя;
б)
„възнаграждения“ означава сумите, събирани от Агенцията и платими от заявителите на услуги, които не са свързани със сертификационните задачи, предоставяни от Агенцията;
в)
„сертификационни задачи“ означава всички дейности, извършвани от Агенцията пряко или косвено с цел издаване, поддържане или изменяне на сертификатите, посочени в член 15 от Регламент (ЕО) № 1592/2002;
г)
„заявител“ означава всяко физическо или юридическо лице, което желае да се възползва от дадена услуга, предоставяна от Агенцията, включително издаването, продължаването или изменението на сертификат;
д)
„пътни разходи“ означава разходите за транспорт, за квартира и храна, извънредните разходи и пътните, изплащани на персонала при изпълнението на сертификационните задачи;
е)
„действителен разход“ означава действително направените от Агенцията разноски;
ГЛАВА II
ТАКСИ
Член 3
1. Таксите следва да осигурят общ приход, който е достатъчен да покрие всички разходи, произтичащи от сертификационните задачи, включително разходите за постоянен надзор.
2. При сертификационните задачи Агенцията води отделен отчет. За целта:
а)
събираните от Агенцията такси се завеждат по отделна сметка и са предмет на отделна счетоводна процедура;
б)
Агенцията изготвя аналитични сметки за своите приходи и разходи.
3. Таксите са предмет на обща предварителна оценка в началото на всяка финансова година. Тази оценка се основава на предходните финансови резултати на Агенцията, на оценката за разходите и приходите и на бъдещия работен план.
Ако в края на финансовата година общите приходи от такси, които съставляват целеви приходи, в съответствие с член 53 от Регламент (ЕО) № 1592/2002, надхвърлят общите разходи по изпълнение на сертификационните задачи, излишъкът се използва за финансиране на сертификационни задачи в съответствие с Финансовия регламент на Агенцията.
Член 4
Таксата, дължима от заявителя за определена сертификационна задача се състои от:
а)
фиксирана сума, която варира според задачата, за да отразява разходите на Агенцията при изпълнението на задачата. Различните размери на фиксираната сума са определени в част I и III от прилжението; или,
б)
променлива сума, пропорционална на съответното работно натоварване, изразено в брой часове, умножено по почасовата ставка; Почасовата ставка отразява всички разходи, вследствие от сертификационните задачи. Сертификационните задачи, фактурирани почасово, както и приложимата почасова ставка са посочени в част II от приложението.
Член 5
1. Сумите, определени в приложението, се публикуват в официалното издание на Агенцията.
2. Тези суми се индексират всяка година спрямо процента на инфлацията, определена в част V от приложението.
3. При необходимост, приложението се преразглежда ежегодно.
4. Всяка година Агенцията предоставя на Комисията, на Управителния съвет и на консултативния орган от заинтересовани страни, създаден в съответствие с член 24 от Регламент (ЕО) № 1592/2002 информация за това елементите, които съставляват основата за определяне размера на таксите. Тази информация се състои най-вече от разпределение по разходи за предходни и следващи години. Два пъти годишно Агенцията предоставя на Комисията, на Управителния съвет и на консултативния орган от заинтересовани страни, информацията за ефективността, посочена в част VI от приложението и показателите за ефективност, посочени в параграф 5.
5. В рамките на шест месеца след влизането в сила на настоящия регламент и след консултация с консултативния орган от заинтересовани страни, Агенцията приема набор от показатели за ефективността, които вземат предвид най-вече информацията, изброена в част VI от приложението.
6. Агенцията се консултира с консултативния орган от заинтересовани страни преди да изрази становище по каквото и да било изменение в таксите. По време на консултацията, Агенцията обяснява причините за предлаганата промяна в нивото на таксите.
Член 6
Без да се нарушава член 4, когато се извършва сертифицикационна задача, изцяло или отчасти, извън териториите на държавите-членки, таксата, която се фактурира на заявителя, включва съответните пътни разходи извън тези територии, съгласно формулата:
d = f + v
където:
d
=
дължима такса
f
=
такса в зависимост от вида извършвана задача, както е посочено в приложението
v
=
допълнителни пътни разходи, като действителен разход
Допълнителните пътни разходи, фактурирани на заявителя, включват времето, прекарано от експертите в превозните средства извън териториите на държавите-членки. Съответният брой часове се фактурира според почасовата ставка.
Член 7
По искане на заявителя и със съгласието на изпълнителния директор на Агенцията, по изключение сертификационната задача може да се извърши по следния начин:
а)
като се назначават различни категории персонал да изпълняват задачата, които Агенцията обикновено не би назначила за изпълнението при стандартните процедури, и/или
б)
като се използва такъв човешки ресурс за изпълнение на задачата, че операцията да се извършва по-бързо отколкото при стандартните процедури на Агенцията.
В такъв случай се прилага изключително увеличение на събираната такса, за да се покрият всички понесени от Агенцията разходи за изпълнение на специалното искане.
Член 8
1. Таксата се заплаща от заявителя. Тя се заплаща в еуро. Заявителят следи за това на Агенцията да бъде изплатена цялата дължима сума. Възможни банкови разходи, свързани с плащането са за сметка на заявителя.
2. Издаването, продължаването или изменението на сертификат е предмет на предварително плащане на пълния размер на дължимата такса, освен ако не е налице друга договореност между Агенцията и заявителя. В случай на неплащане, Агенцията може да отнеме сертификата след официално предупреждение до заявителя.
3. Суми, по-малки или равни на 1 000 EUR се изплащат наведнъж, при попълването на заявлението.
4. Прилаганата от Агенцията тарифна таблица и условията на събирането се представят на заявителите, когато подават своите заявления.
5. За всички сертификационни задачи, които предполагат заплащането на такси, изчислени почасово, Агенцията може при поискване да представи на заявителя предварителна оценка. Агенцията внася изменение в оценката, ако задачата се окаже по-лесна или може да се изпълни по-бързо, отколкото е било предвидено предварително, или обратно, ако е по-сложна и отнема повече време за изпълнение, от времето, което Агенцията е можела обосновано да предвиди.
6. Ако след първата проверка Агенцията реши да не приеме дадено заявление, всички вече изплатени такси се връщат на заявителя с изключение на сумата за покриване на административните разходи за обработка на заявлението. Тази сума е равна на два пъти почасовата ставка, определена в част II от приложението.
7. Когато Агенцията трябва да прекъсне дадена сертификационна задача, поради недостатъчно средства у заявителя или тъй като той не отговаря на необходимите изисквания, или по причина, че заявителят се откаже от заявлението си или отложи проекта си, остатъкът от всички дължими такси, изчислен почасово, но ненадвишаващ приложимата фиксирана такса, се заплаща изцяло в момента, в който Агенцията прекъсне работа по задачата. Съответният брой часове се фактурира според почасовата ставка, определена в част II от приложението. Когато по искане на заявителя, Агенцията възобнови прекъсната сертификационна задача, тя се фактурира като нов проект.
Член 9
Таксите се изискват и събират единствено от Агенцията.
Държавите-членки не събират такси за сертификационни задачи, дори когато осъществяват такива задачи от името на Агенцията.
Агенцията заплаща на държавите-членки за сертификационните задачи, които те изпълняват от нейно име.
ГЛАВА III
ВЪЗНАГРАЖДЕНИЯ
Член 10
1. Агенцията събира възнаграждения за всички услуги, включително за доставянето на стоки, различни от посочените в член 3.
Същевременно, не се заплащат следните:
а)
предоставянето на документи и информация под всяка форма съгласно Регламент (ЕО) № 1049/2001 на Европейския парламент и на Съвета (3);
б)
безплатните документи на разположение на интернет страницата на Агенцията.
2. Също така Агенцията събира възнаграждения, когато е подадена жалба срещу едно от решенията съгласно член 35 от Регламент (ЕО) № 1592/2002.
Член 11
Размерът на възнагражденията, събирани от Агенцията, е равен на действителния разход за оказваната услуга, включително разхода за предоставянето на заявителя. За тази цел, отделеното от Агенцията време за предоставяне на услугата се фактурира според почасовата ставка, определена в част II от приложението.
Дължимите възнаграждения при подаване на жалбата съгласно член 35 от Регламент (ЕО) № 1592/2002 са сума с фиксиран размер, определен в част IV от приложението. Когато обжалването приключи в полза на жалбоподателя, Агенцията автоматично възстановява на лицето сумата с фиксиран размер.
Размерът на възнагражденията се съобщава на заявителя преди предоставянето на услугата, заедно с условията по заплащането им.
Член 12
Възнагражденията се заплащат от заявителя или в случай на жалба от физическото или юридическо лице, което подава жалбата.
Те се заплащат в еуро.
Заявителят следи за това на Агенцията да бъде изплатена цялата дължима сума. Възможни банкови разходи, свързани с плащането са за сметка на заявителя.
Освен ако не е договорено другояче между Агенцията и заявителя и физическото или юридическо лице, което подава жалбата, възнагражденията се събират преди предоставянето на услугата или където е целесъобразно преди започване на процедурата по обжалване.
Суми, по-малки или равни на 1 000 EUR се изплащат наведнъж, на датата на попълване на заявлението или подаване на жалбата.
ГЛАВА IV
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 13
Регламент (ЕО) № 488/2005 се отменя.
Член 14
1. Настоящият регламент влиза в сила на 1 юни 2007 гoдинa. Той се прилага при следните условия:
а)
таксите в таблици от 1 до 5 от част I от приложението се прилагат към всеки сертификат, издаден след 1 юни 2007 г.
б)
таксите в таблица 6 от част I от приложението се прилагат към годишните такси, събирани след 1 юни 2007 г.
в)
спрямо заявителите, които са били фактурирани с таксата за наблюдение, посочена в точка vi) от приложението към Регламент (ЕО) № 488/2005 преди 1 юни 2007 г., се прилагат таксите в таблица 7 от част I от приложението, считано от първата годишна вноска, дължима след края на тригодишния период, посочен в точка vi) от приложението към Регламент (ЕО) № 488/2005.
г)
спрямо заявителите, които са били фактурирани с таксите за наблюдение, посочени в точки viii), x), xiii) или xi) от приложението към Регламент (ЕО) № 488/2005 преди 1 юни 2007 г., се прилагат таксите в съответно таблица 8, 9 и 10 от част I и в параграф 2 от част III от приложението към същия регламент, считано от първата годишна вноска, дължима след края на двегодишните периоди, посочени в точки viii), x) и xiii) от приложението към Регламент (ЕО) № 488/2005.
2. Независимо от разпоредбите на член 13, Регламент (ЕО) № 488/2005 продължава да се прилага по отношение на всички такси и възнаграждения, които са извън приложното поле на настоящия регламент, в съответствие с параграф 1.
3. Настоящият регламент ще бъде преразгледан до пет години от неговото влизане в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 май 2007 година.

Labels: 2
4
7
3
9
15